ORDINUL COLEOPTERA Diversitatea speciilor de coleoptere (Insecta: Coleoptera) din Rezervația „Plaiul Fagului”
Authors: Bacal Svetlana 
Published: January 2023

Lucrarea include lista speciilor de coleoptere din familiile: Buprestidae, Cantharidae, Carabidae, Cerambycidae, Cleridae, Coccinellidae, Cucujidae, Curculionidae, Elateridae, Endomychidae, Erotylidae, Geotrupidae, Histeridae, Laemophloeidae, Lampyridae, Lucanidae, Mycetophagidae, Pyrochroidae, Prostomidae, Scarabaeidae, Silvanidae, Silphidae, Staphylinidae, Tenebrionidae și Zopheridae, colectate în perioada 1924 - 2021 din Rezervația „Plaiul Fagului”. La realizarea studiului au fost utilizate colectările personale, colecțiile entomologice a Institutului de Zoologie, a Muzeului Național de Etnografie și Istorie Naturală, a Muzeului Universității de Stat din Moldova, cât și sursele bibliografice disponibile. Sunt citate 223 de specii de coleoptere încadrate în 145 de genuri și 25 de familii. Pentru fiecare specie sunt menționate citările anterioare. Cele mai multe specii au aparținut familiilor Elateridae – 47 de specii din 20 de genuri; Staphylinidae – 44 specii, 32 genuri; Carabidae – 44 specii, 19 genuri și Cerambycidae – 31 specii, 22 genuri. Un număr mai mic de specii au prezentat familiile Scarabaeidae – 11 specii, 10 genuri; Tenebrionidae – 7 specii, 7 genuri; Silphidae – 7 specii, 5 genuri; Coccinellidae – 4 specii, 4 genuri și Cantharidae – 3 specii, 2 genuri. Familiile Buprestidae, Curculionidae și Lucanidae au fost reprezentate de câte 3 specii din 3 genuri fiecare. Familiile, Zopheridae și Histeridae au avut câte 2 specii din 2 genuri, iar familia Geotrupidae cu 2 specii dintr-un singur gen. Celelalte 10 familii: Silvanidae, Endomychidae, Lampyridae, Laemophloeidae, Cucujidae, Erotylidae, Mycetophagidae, Cleridae, Pyrochroidae și Prostomidae s-au remarcat doar prin câte o singură specie. Pentru 111 specii de coleoptere colectate de autor în perioada 2010-2021 este prezentată o scurtă caracteristică cu referire la poziția sistematică, materialul studiat, citările anterioare, microhabitat, trofică și aria de distribuție a speciei. Din cele 223 de specii identificate - 68 au fost noi pentru rezervație, iar 2 specii (Triplax aenea și Prostomis mandibularis) noi și în fauna Republicii Moldova. A fost confirmată prezența pe teritoriul rezervației a speciilor de coleoptere rare: Calosoma sycophanta, Carabus intricatus, Carabus ullrichii, Carabus variolosus, Carabus violaceus, Ocypus olens, Lucanus cervus, Cetonischema aeruginosa, Gnorimus octopunctatus, Oryctes nasicornis, Elater ferrugineus, Ischnodes sanguinicollis, Porthmidius austriacus, Cucujus cinnaberinus, Aromia moschata, Cerambyx cerdo, Morimus asper funereus, Purpuricenus kaehleri și Rosalia alpina, care sunt incluse în edițiea a III-a a Cărții Roșii a Republicii Moldova. Dintre acestea, speciile Carabus intricatus, Gnoriumus octopunctatus, Cetonischema aeruginosa, Liocola lugubris, Lucanus cervus, Cucujus cinnabaerinus, Rosalia alpina, Saperda punctata, Morimus asper funereus, Elater ferrugineus, Ischnodes sanguinicollis, Porthmidius austriacus, Cerambyx cerdo, Rhysodes germari și Rhysodes sulcatus fiind și specii saproxilice indicatoare ale pădurilor de importanţă europeana. Speciile: Carabus variolosus, Cerambyx cerdo, Cucujus cinnaberinus, Rosalia alpina, Morimus asper funereus, Lucanus cervus și Rhysodes sulcatus sunt incluse și în Anexele II și IV din Directiva 92/43/CEE privind conservarea habitatelor naturale și ale faunei și florei sălbatice, Anexa II, a Convenției de la Berna și în situl Natura 2000. Pe teritoriul rezervației au fost identificate peste 50 de specii de coleoptere saproxilice. Pentru a păstra speciile de coleoptere saproxilice și cele rare în ecosistemele forestiere, trebuie păstrat în cadrul ecosistemului buștenii mari împreună cu ramurile acestora, cât și arborii morți pe picior. Rezultatele obținute privind componența și diversitatea speciilor de coleoptere în Rezervația „Plaiul Fagului” confirmă valoarea incontestabilă a ariei naturale cercetate pentru conservarea și restabilirea biodiversității.